Un șofer român a provocat un accident rutier în Germania, în urma căruia doi militari au fost răniți. Acesta a intrat în coliziune cu un camion plin cu muniție al armatei, potrivit site-ului MAZ, citat de Observatornews.
Mai exact, un șofer român de camion, în vârstă de 53 de ani, a fost implicat într-un accident rutier cu un camion încărcat cu muniție al armatei germane. În incident a mai fost implicat și un alt vehicul militar. Autoritățile au delimitat o zonă de excludere de 100 de metri, iar circulația a fost blocată timp de aproape o oră jumate.
Totul s-a petrecut, luni, 18 martie, pe autostrada B168 între Rietz-Neuendorf și Beeskow. Din motive încă necunoscute, românul a intrat în coliziune cu unul dintre camioanele armatei germane. Doi militari aflați la bord au fost răniți. Este vorba despre șoferul în vârstă de 41 de ani și un pasager în vârstă de 29 de ani din vehiculul Bundeswehr. Șoferul român care a provocat accidentul a scăpat nevătămat.
"Camionul transporta muniție de manevră și alte elemente folosite în antrenamente", a declarat un purtător de cuvânt al armatei.
Acesta a mai adăugat că încărcătura de muniție "nu prezenta niciun pericol major".
După reluarea traficului, camionul avariat a fost transportat la o cazarmă din apropiere. Purtătorul de cuvânt al Bundeswehr a declarat că acesta va fi verificat acolo.